Mortezâ Motahhari
Morteza Motahhari var en islamisk lærd og filosof, tæt på ayatollah Khomeini, hvis ideologi om et islamisk styre Motahhari var med til at gøde jorden for.
Motahhari studerede islamisk jura i Mashhad og Qom bl.a. hos Khomeini, som han var tæt på resten af sit liv. Fra 1950'erne og frem til den iranske, islamiske revolution i 1979 var Motahhari med til at grundlægge en række islamiske organisationer og tidsskrifter. Disse udbredte kendskabet til en ideologi, der pointerede værdien af islam som en central del af iransk kultur og samfund i skarp modsætning til især Vestens samfundsformer og marxistisk ideologi.
Umiddelbart efter revolutionen udnævnte Khomeini Morteza Motahhari til formand for det revolutionsråd, der udfærdigede den islamiske styreform, som blev Den Islamiske Republik Irans grundlov fra 1979 og frem.
Den 1. maj 1979 blev Motahhari skudt og dræbt af en ekstremistisk, shiitisk gruppe, Forqân.